ኢትዮጵያ ሁሉን አቀፍ የጤና ተደራሽነት ለማረጋገጥ በሰራችው ሥራ ውጤቶች ተመዝግበዋል
ኢትዮጵያ ሁሉን አቀፍ የጤና ተደራሽነት ለማረጋገጥ ባከናወነቻቸው ተግባራት በርካታ ውጤቶች መመዝገባቸውን የኢፌዴሪ ጤና ጥበቃ ሚኒስቴር አስታውቋል፡፡ሚኒስትር ዲኤታ ዶክተር ከበደ ወርቁ  በሠጡት መግለጫ እንደገለጹት የጤና አገልግሎት መሰረተ ልማትን በማሟላትና የህክምና ግብዓቶችን በማቅረብ ረገድ በርካታ ስራዎች እንደተሰሩና በቀጣይ ፍትሃዊ የጤና አገልግሎት ተደራሽነት እንዲረጋገጥም የተለያዩ እቅዶች ተግባራዊ እየሆኑ ነው ብለዋል፡፡ኢትዮጵያ ከአለም የጤና ድርጅት ጋር በመተባበር ለ70ኛ ጊዜ የሚከበረውን የአለም የጤና ቀን "ሁለንተናዊ የጤና አገልግሎት ተደራሽነት ለሁሉም፤ ለእያንዳንዱ ሰው በሁሉም ቦታ" በሚል መሪ ቃል በዛሬው ዕለት በሚኒስቴር መስሪያ ቤቱ ተከብሯል ፡፡በሀገሪቱ የህፃናትንና እናቶችን ሞት ለመቀነስ በርካታ ስራዎች እንደተከናወኑ እና በዚህም የተሻለ ውጤት መመዝገቡን ዶክተር  ከበደ ተናግረዋል፡፡ ሀገሪቱ የምትከተለው የጤና አጠባበቅ ፖሊሲ ለሌሎች የአፍሪካ ሀገራት ተምሳሌት የሚሆን ነው ሲሉ የአለም የአለም ጤና ድርጅት ተወካይ ዶክተር አካፓካ ካሉ ገልጸዋል፡፡የአለም ጤና ድርጅትም ኢትዮጵያ በዘርፉ ለምታደርገው ስራዎች የሚያደርገውን ድጋፍ አጠናክረው ይቀጥላል ብለዋል፡፡